The Last Princess

Plot

Pada tahun 1925, Korea diperintah oleh Jepun dan Puteri Deokhye yang berumur 13 tahun pada ketika itu – puteri terakhir Dinasti Joseon – dipaksa berpindah ke Jepun untuk menghadiri sekolah di sana. Beliau merindui rumahnya dan selepas menamatkan persekolahan, beliau membuat beberapa percubaan untuk kembali ke Korea tetapi dihalang oleh jeneral pro-Jepun, Han Taek-soo. Pada satu hari, beliau bertemu semula bersama seorang rakan sewaktu zaman kanak-kanaknya, Kim Jang-han, seorang pegawai tentera Jepun yang juga merupakan sebahagian daripada gerakan kemerdekaan Korea. Kim merancang satu operasi rahsia untuk memindahkan Deokhye dan abangnya, Yi Un ke Shanghai, tapak Kerajaan Sementara Republik Korea. Percubaan ini gagal setelah Han Taek-soo mendapat tahu rancangan tersebut. Deokhye dan Kim terpisah dan terputus hubungan di antara satu sama lain. Beliau dipaksa untuk berkahwin dengan Count Takeyuki So pada tahun 1931 dan mula mengalami schizophrenia selepas melahirkan anak perempuan mereka pada tahun berikutnya. Kim menjadi seorang pemberita akhbar dan akhirnya menemui Deokhye di dalam sebuah hospital mental Jepun, berdekad-dekad selepas mereka terpisah. Kim kemudiannya memujuk kerajaan Korea Selatan untuk membenarkannya memasuki negara itu dan pada tahun 1962, Deokhye akhirnya dapat kembali ke tanah airnya.

Penerbitan

Pengarah, Hur Jin-ho mengambil keputusan untuk membuat filem tentang Puteri Deokhye selepas menonton sebuah dokumentari tentang beliau dalam televisyen; Kim tidak dapat melupakan babak yang menunjukkan puteri itu bersatu kembali bersama istanawatinya di Lapangan Terbang Gimpo selepas beliau akhirnya dibenarkan untuk kembali ke Korea selepas 38 tahun di Jepun. Lakon layar filem ini ditulis oleh Hur, Lee Han-eol dan Seo Yoo-min berdasarkan novel Princess Deokhye (2009) oleh Kwon Bi-young. Cerita filem ini adalah campuran di antara fakta dan fiksyen dimana Kim Jang-han ialah seorang watak fiksyen. Cerita Puteri Deokhye tidak pernah dijadikan kepada sebuah filem sebelum ini.
Di Festival Filem Antarabangsa Busan (BIFF) 2012, projek filem Hur telah dipilih untuk menerima sokongan pembangunan penerbitan bersama dari Majlis Filem Korea. Pra-penerbitan untuk The Last Princess bermula pada tahun 2014. Pada bulan Ogos 2015, Son Ye-jin dan Park Hae-il telah diumumkan akan membintangi filem ini. Son sebelum ini telah bekerja bersama Hur untuk filem tahun 2005, April Snow. The Last Princess dilancarkan pada bulan Oktober 2015 di Pasaran Filem Asia BIFF. Fotografi utama bermula pada 30 November dan selesai pada 23 Mac 2016 dengan penggambaran berlangsung di Jepun dan Korea Selatan. Filem ini pada mulanya dibiayai sebanyak AS$8.6 juta dan Son melabur sebanyak ₩1 bilion (AS$886,500) untuk filem ini selepas kos penerbitan meningkat supaya staf dapat mempunyai "persekitaran tempat kerja yang lebih selesa".

Box office

The Last Princess menduduki tempat ketiga dalam box office pada 3 Ogos dan naik ke tempat pertama semasa hujung minggu 5–7 Ogos. Sepanjang hujung minggu tersebut, 1.2 juta tiket terjual di 961 panggung wayang. Filem ini membuat kutipan AS$12.4 juta dalam tempoh lima hari (3–7 Ogos) dengan 1.7 juta tiket terjual. Filem ini mengutip AS$35.4 juta di Korea Selatan dengan jumlah terkumpul seluruh dunia sebanyak AS$40.35 juta.

Penerimaan kritis

Filem ini menerima ulasan positif daripada pengkritik filem. Sung So-young dari Korea JoongAng Daily memuji filem ini kerana "cukup menarik untuk mengekalkan minat penonton daripada mula sehingga akhir" tetapi merasakan imaginasi Hur pergi terlalu jauh dalam beberapa babak. Beliau berkata peristiwa penting dalam kehidupan Puteri Deokhye digambarkan dengan baik dan kebaikan terbesar filem ini adalah bagaimana ia membuatkan penonton untuk mengetahui lebih lanjut tentang puteri tersebut.